AHเผยผู้ผลิตชิ้นส่วนเริ่มลดโอทีพนักงาน
อาปิโก ไฮเทค เผยสึนามิญี่ปุ่นเริ่มส่งผลกระทบกับผู้ผลิตชิ้นส่วนบางบริษัทเริ่มลดโอทีพนักงานลง
28 มี.ค. 2554

อาปิโก ไฮเทค เผยสึนามิญี่ปุ่นเริ่มส่งผลกระทบกับผู้ผลิตชิ้นส่วนบางบริษัทเริ่มลดโอทีพนักงานลง
นายเย็บ ชูชวน ประธานกรรมการและประธานเจ้าหน้าที่บริหาร บริษัท อาปิโก ไฮเทค(AH) เปิดเผยว่า ผลกระทบสึนามิที่ญี่ปุ่นเริ่มส่งผลกระทบตรงที่บริษัทและบางบริษัทได้เริ่มลดจำนวนเวลาการทำงานของพนักงาน (โอที) ลง และลดจำนวนการผลิตจากบางไลน์การผลิตลงเล็กน้อย 
แต่อย่างไรก็ตาม บริษัทยังไม่สามารถประเมินความเสียหายหรือผลกระทบที่เกิดขึ้นได้ชัดเจน โดยอยู่ระหว่างการหาข้อมูลที่ชัดเจน เนื่องจากผู้ผลิตเองก็ยังไม่ได้กล่าวถึงผลกระทบที่ชัดเจน อีกทั้งผู้ผลิตชิ้นส่วนรถยนต์อีกแห่งทั้งไทย จีนก็ยังไม่มีใครออกมาเปิดเผยผลกระทบที่ชัดเจนเช่นกัน
“ตอนนี้บริษัทยังไม่เห็นสัญญาณการขาดแคลนเหล็กซึ่งเป็นวัตถุดิบในการผลิตชิ้นส่วนรถยนต์แต่อย่างใด ประกอบกับบริษัทมีการซื้อล่วงหน้าประมาณ 6 เดือน จึงไม่กังวลเรื่องราคา เนื่องจากหากราคาปรับขึ้นบริษัทก็สามารถเก็บได้จากลูกค้าตามราคาจริง อีกทั้งปกติจะเห็นราคาเหล็กเคลื่อนไหวขึ้นๆลงๆ ตลอดปี”
อย่างไรก็ดี ยังเชื่อว่าสิ่งที่เกิดขึ้นยังไม่กระทบผลประกอบการของบริษัทแต่อย่างใดโดยเฉพาะการผลิตรถยนต์รุ่นใหม่ที่จะผลิตไปตามแผนทั้งหมด 6 รุ่น เช่นฮอนด้าบริโอ นิสสันมาร์ช รถกระบะฟอร์ดและมาสด้า
สำหรับ ปี 2554 คาดว่ากำไรสุทธิน่าจะสูงกว่าปีก่อนที่ 340 ล้านบาท ที่ปรับขึ้นตามทิศทางธุรกิจรถยนต์ที่เติบโตขึ้น